《题高都事戴崧二牛图》
元代·黄清老

东风吹浪翻平林，吴江咫尺移春阴。牧童晓出不知雨，日暮归去清溪深。

一童驱牛涉古岸，草烟惨澹迷目观。双蹄涌出层水间，苍峡蹴翻石云断。

一童踞策溪中流，溪风不动波悠悠。恍然顾影惊自失，尚疑身跨苍龙游。

平澜远峰结寒色，至今宇宙留墨迹。可怜三子人不识，我欲问之汉津客。

作者简介：（1290—1348）元邵武人，字子肃。笃志励学，泰定帝泰定四年进士，除翰林国史院典籍官，迁应奉翰林文字兼国史院编修。出为湖广儒学提举。时人重其学行，称樵水先生。有《春秋经旨》、《四书一贯》。